大孤山
作者：黄庶
朝代：宋

paragraphs: 彭蠡百里南國襟，萬頃蒼烟插孤岑。
不知天星何時落，春秋不書不可尋。
石怪木老鬼所附，茲乃與水同浮沉。
鳴鴟大藤樹下廟，祭血不乾年世深。
軸艫千里不敢越，割牲釃酒來獻斟。
我行不忍隨人後，許國肝膽神所歆。
落帆夜宿白鳥岸，睥睨百遶寒藤陰。
銀山大浪獨夫險，比干一片崔嵬心。
宦遊遠去父母國，心病若有山水淫。
江南畫工今誰在，拂拭東絹傾千金。